**Renda de Integración Social de Galicia (RISGA)**

**Concepto**

É unha prestación social de carácter periódico destinada a garantir recursos económicos de subsistencia a quen careza deles, mediante un proxecto personalizado de inserción que, partindo das necesidades e características de cada caso, procure a autonomía persoal, familiar e económica do beneficiario, e acade a súa integración social e/ou laboral. En todo caso, deseñarase con rigorosos criterios de programación, determinando obxectivos, prazos medios e actividades que permitan a avaliación dos efectos reais da súa aplicación.

**Requisitos de acceso**

Estar empadroado e ter residencia efectiva en calquera dos concellos da Comunidade Autónoma de Galicia, cando menos durante o ano inmediatamente anterior á formulación da solicitude.

Quedan eximidas do cumprimento deste requisito dun ano:

a) aquelas persoas que, procedentes doutras Comunidades Autónomas do Estado, sexan beneficiarias do salario social na comunidade autónoma da que proceden, sempre que na lexislación desa comunidade se recolla a reciprocidade

**b) as vítimas de violencia doméstica que cambian o seu domicilio por motivos de seguridade**

**c) as persoas emigrantes galegas retornadas, cando fixen a súa residencia en Galicia e aquelas persoas nacidas en Galicia que residindo noutras comunidades autónomas volvan fixar a súa residencia no territorio da Comunidade Autónoma galega**

**Os cidadáns e as cidadás de estados non membros da Unión Europea precisarán, ademais, acreditar a residencia legal en España no momento da solicitude.**

* Ter constituída unha unidade de convivencia independente, vinculada económicamente **á persoa solicitante**
* Ter unha idade comprendida entre os 25 e os 65 anos

Non obstante, tamén poderán ser beneficiarias:

* **Persoas menores de 25 anos** , que, reunindo o resto dos requisitos, teñan menores ao seu cargo
* Persoas maiores de 18 anos que, tendo recoñecida a condición de minusválidos, non teñan dereito a prestación ou axuda de igual ou análoga natureza
* Persoas maiores de 18 anos que, antes de acadaren a maioría de idade, estivesen tuteladas pola Xunta de Galicia e internadas en centros de protección de menores **ou en acollemento familiar**
* As persoas maiores de 18 anos en situación de orfandade absoluta que, reunindo os demais requisitos, non teñan dereito a outras prestacións ou axudas de análoga natureza
* Dispoñer de recursos económicos inferiores á contía da prestación económica da RISGA que lle corresponda
* Que non existan persoas legalmente obrigadas e con posiblidade real de prestar alimentos. A xuízo do órgano de resolución, poderase eximir deste requisito a aqueles solicitantes dos que se prevexa que a obriga de alimento non se poida facer efectiva por malos tratos, relacións familiares deterioradas ou inexistentes, das que exista constancia no expediente

**Contía**

Subsidio básico de contía fixa equivalente ao importe mensual da pensión non contributiva individual: 305,37€/mes.

Complementos familiares por membros da unidade familiar:

* 1º membro: 46,98€
* 2º membro: 37,58 €
* 3º e máis membros: 28,19 €

**Axudas para situacións de emerxencia social**

**Concepto**

Axudas económicas de carácter extraordinario e de pagamento único, destinadas a paliar situacións de emerxencia que orixinen gastos extraordinarios para cubrir necesidades específicas de carácter básico e urxente.

**Requisitos de acceso**

* Ser maior de idade
* Estar empadroado e ter residencia efectiva en calquera dos concellos da Comunidade Autónoma de Galicia
* Non dispoñer de ingresos suficientes para afronta-los gastos derivados da situación de emerxencia (ingresos non superiores ao 125% do importe do subsidio básico máis o complemento familiar da RISGA que lle correspondería)

En ningún caso se poderá conceder máis dunha axuda para situación de emerxencia social por unidade de convivencia ao ano.

**Lugar de presentación**

* Servizos sociais de atención primaria.
* Delegacións provinciais da Consellería de Asuntos Sociais, Emprego e Relacións Laborais

**Prazo de presentación**

Durante todo o ano.